Aliaksandr Bahachou i njegova supruga Natalia Jones, te djeca Emil i Diana Jones norveški su državljani, a korijene vuku s istoka, s prostora bivšeg Sovjetskog Saveza. Međutim, skrasili su se u Makarskoj i baš im je dobro tu, piše Slobodna Dalmacija.

Aliaksandr je rođen u Bjelorusiji, a većinu života proveo je u Norveškoj. Supruga Natalia je rodom iz Rusije, grada Saratova.

Ivo Ravlić / HANZA MEDIA

Prije dvije i pol godine kupili su stan i doselili se u Makarsku jer su shvatili da će im tu biti bolje.

Makarsku su zamijetili tijekom svog ljetovanja u Dalmaciji te im se jako svidjela zbog klime i prirode, a na grad pod Biokovom je pala odluka zbog najljepše obale i prirode.

- U Norveškoj sam radio kao sudski tumač s norveškog na ukrajinski jezik, a supruga je bila odgojiteljica u vrtiću - kaže Aliaksandr koji ima dva završena fakulteta; jedan za pravnika, a drugi za profesora ruskog jezika, i to s norveškog fakulteta. Natalia ima diplomu profesorice engleskog jezika.

Ovaj bračni par ima vrlo uspješnu djecu u sportu, točnije atletici, a petogodišnji sin Emil trenutno je zvijezda obitelji. Trčati je počeo s četiri godine, malo poslije preseljenja u Makarsku, a sad iza sebe ima 53 medalje i šest pehara.

Natjecao se diljem Hrvatske i Bosne i Hercegovine, trči u raznim disciplinama, a 10 kilometara istrči za jedan sat i sedam minuta.

Trenutno su i Aliaksandr i Natalia nezaposleni, te su posvećeni djeci koju planiraju pratiti i nadalje.

Ivo Ravlić / HANZA MEDIA

Posvećeni djeci

Stacionirani su na Dugišu i planiraju ostati najmanje nekoliko godina, a kada djeca odluče gdje će studirati selit će se dalje po njihovim željama.

- Posvećeni smo djeci i trenutno nemamo vremena za posao ili nešto treće. Kći Diana se dvije godine bavila atletikom i ima mnogobrojne medalje, ali otkad je upisala glazbenu školu, što joj se jako sviđa, nema vremena. Međutim, i dalje s bratom često trči, no ne ide na natjecanja.

Emil voli trčati i ima jako dobre rezultate. Deset kilometara trči kao odrasli - kaže ponosni otac, s kojim su se novinari Slobodne sporazumjeli na zadovoljavajućem hrvatskom jeziku. Emil je predškolac. Prije godinu dana ocu je rekao da želi trčati i zajedno su otišli na makarski stadion, gdje je istrčao deset krugova bez zaustavljanja. Odmah je bilo jasno da ima veliki potencijal.

Ivo Ravlić / HANZA MEDIA

Ni otac ni majka nisu u sportu, majka tek rekreativno, pa se ne može reći da su Emil i Diana talent za atletiku naslijedili od njih. Zbog njih su se puno više uključili u sport, pa svakodnevno trče s djecom koja nisu članovi atletskog kluba, a nekoliko puta mjesečno znaju trenirati i ragbi. Uglavnom, Makarska je u njima pobudila sportski duh, piše Slobodna Dalmacija.

Nije u šoldima sve: U Norveškoj se brzo zarade pare, ali u Hrvatskoj je ljepše - Volim Hrvatsku, a naučio sam i vaš jezik. Nekada pogriješim, ali mislim da nije loše. Volim komunicirati s ljudima i volim kada mi prijatelji kažu što sam krivo izgovorio - dodaje Norvežanin, koji se rodio na području današnje Bjelorusije u kojoj je jako kratko boravio. - U Norveškoj se lako i brzo može zaraditi novac, no Hrvatska je puno bolja u drugim segmentima. Klima, vlaga, priroda, ljudi su srdačniji, djeca puno više mogu dobiti od obrazovanja i to je presudilo prilikom preseljenja u Makarsku. Primjerice ovdje mjesec dana glazbene škole kćeri plaćam 150 kuna, a za taj iznos u Norveškoj bi mogla ići tek pola sata. Ovdje su našoj djeci puno veće šanse da nešto nauče - naglašava brižni otac.